રહી રહીને રિયાનું વર્તન રાજાની જ યાદ અપાવતું રહેતું હતું : આખરે એની દીકરી હતી. આક્રમક, બોલવામાં ચપળ, ને કદાચ બિલકુલ જૂઠ્ઠી. હેબિચ્યુઅલ લાયર, કમ્પલઝીવ લાયર કહેવાય તેવી. કોઈ પણ કારણ વિના એના બાપની જેમ જુઠ્ઠું બોલી શકે તેવી કુનેહ આ છોકરીને જાણે બાપ તરફથી જાણે લોહીમાં મળી હતી. માધવીએ એક નજર પોતાની જમણી બાજુએ બેઠેલી રિયા પર ફેંકી, આ બીનાની કોઈ અસર જ ન પડી હોય તેમ એ તો આરામથી ઊંઘી રહી હતી.